في "مواويل وشعر" هذا الاسبوع قصائد عديدة، يحمل بعضها نفساً غنائياً صافياً، مثل القصائد القصيرة الثلاث للشاعر الغنائي حسين الشريفي، وأخرى لشعراء آخرين.
ومن الجدير بالذكر أن الشاعر حسين الشريفي هو واحد من شعراء الخط الأول للأغنية العراقية. وقد غنى من كلماته أبرز المغنين العراقيين.
قصيدة شمالك يا زمن
شمالك يا زمن مو زين ويَّه الزين
من كثر المصايب راحن عيوني
درت وجهك علي وانسدت البيبان
واصحابي وهلي يا حيف باعوني
اصرخ والخناجر تاكل بروحي
يمرّون إعله بابي وما يمرّوني
چنت آني العزيز الغالي لو مرَّيت
وعيد يصير عدهم من يشوفوني
گبل ما اسلم اني.. گالو أهلاً بيك
وعلى اچفوفي يدنگون ويبوسوني
يوم اللي طحت محَّد وصل للباب
أعاين عالربع شو ربعي عافوني
من چانت إجيوبي مترَّسات افلوس
بالميَّات وكثر چانو أصحابي
ويوم الي فرغ جيبي مشو عني
محَّد بالچذب مرلي ودگ بابي
*** *** ***
إزعلي
إزعلي شما علي ردتي تزعلين
أراهن على فراگي ما تگدرين
وردة انتي ويذَّبل نار الفراگ
آني الماي من أبعد تموتين
طويل الليل وادموعچ حنينات
وياهو اللي يصبُّر دمعة العين
أعرف زين متحملين الغياب
وبعد حضني الدافي وين ترحين
اذا متشوفني اعيونچ تموتين
واذا خالي مكاني ما تنامين
ازعلي براحتچ والباب مفتوح
بس آني احذرنچ تندمين
حبيبين وربينه بگلب واحد
الگلب ما ينگسم يبنيَّه نصين
الله بعونه اليفارگ حبيبة
يربي يموت اليفـرك حبيبين
حنينة وصادقة ومليانه طيبة
على غيابي دقائق ما تصبرين
*** *** ***
شوَّي تهَّدي
خل يوَّلي إعنادچ المجنون
يبنبة وتهَّدي
شوية إصبري شويَّه تان
خايف اتضيعين بعدي
والزعل ليله طويل
وما تصبرين اعله بعدي
ما يهمني الزعل آنه
والجرح صاحب قديم
وثوب فصلته إعله گدي
انسيتي حبي انسيتي كلشي
والدمع موجود آثاره إعله خدي
ولو نويتي على الزعل سويها روحي
وانا گد هذا التحدي
واني نهر من المحبة وگلب طيب
وانتي دنيا وحلم وردي
وين تلگين بصفاتي
وكلهن الطيبات عندي
هاي آخر فرصة انطيها وأخلص
فكري زين وهسه رِّدي
شوَّي تهدي شوَّي تهَّدي